Remišová, Veronika, podpredsedníčka vlády a ministerka investícií, regionálneho rozvoja a informatizácie SR (2021-05-03):
Vážené dámy, vážení páni, prichádzame pred vás so žiadosťou o dôveru tohto parlamentu a predkladáme programové vyhlásenie vlády. Do plnenia programového vyhlásenia vlády zasiahla pandémia, akú žiadna iná vláda doteraz nepoznala, a táto pandémia spôsobila aj hospodársku krízu, aj zdravotnú krízu. Namiesto toho... alebo očakávali sme, že plnú, plnú pozornosť budeme môcť venovať problémom, ktoré tu ostali po predchádzajúcich vládach, no museli sme venovať pozornosť aj pandémii, aj záchrane života a zdravia. Ja budem teraz hovoriť o tom, čo v programovom vyhlásení nie je, to znamená o veciach, ktoré táto vláda stihla zrealizovať za posledný, za posledný rok. Ja sa budem sústrediť na tri oblasti, na eurofondy, regionálny rozvoj a oblasť IT. V oblasti eurofondov takým zásadným problémom, ktorému sme čelili, bolo, samozrejme, obrovské nevyčerpané množstvo prostriedkov. Za sedem rokov, to znamená za programové obdobie, lebo programové obdobie trvá 7 rokov, tak za toto programové obdobie bolo vyčerpaných 29 %. Čiže za 7 rokov predchádzajúce vlády dokázali vyčerpať 29 % z objemu finančných prostriedkov. Vďaka flexibilite zo strany Európskej komisie, eurofondy sa čerpajú 7 + 3 roky, čiže máme do augusta 2023, aby sme vyčerpali zvyšných 70 %. Za deväť mesiacov počas uplynulého roka, to znamená od marca do konca, do konca decembra, sme stihli zdvihnúť čerpanie o 12 %, čiže o 2 mld. eur vďaka krízovému manažmentu, vďaka zavedeným opatreniam, vďaka koordinovanému úsiliu celej vlády aj vďaka legislatívnym aktivitám a zjednodušeniam, ktoré sme uskutočnili. Hneď po príchode do úradu, keďže čakal nás prázdny sklad s... so zdravotnými, so zdravotnými, so zdravotnými pomôckami, síce plný trezor zlatých tehiel u pána Kičuru, ale žiadne zdravotné pomôcky, žiadna zdravotná pripravenosť na pandémiu. Takže prvá vec, čo bola, sme sa snažili presunúť z eurofondov čo najviac peňazí na boj s COVID-om. Presunuli sme 1,1 mld. na boj s COVID-om, 410 mil. eur na udržanie zamestnanosti, kurzarbeit, 330 mil. na podporu malých a stredných podnikateľov, 204 mil. na podporu zdravotníctva, 51 mil. na podporu zdrav... zdravo... záchranárov a 109 mil. na iné opatrenia na zmiernenie, na zmiernenie dopadov pandémie. Ako som už povedala, zásadným spôsobom sa zvýšilo čerpanie v oblasti eurofondov, škrtali sme byrokraciu, pretože za tie roky, za tých 14 rokov, čo sa čerpali eurofondy, nikto sa nezaoberal vážnym spôsobom zjednodušením byrokracie. Namiesto toho, aby pravidlá sa odstraňovali, tak pravidlá sa pridávali. Čiže v súčasnosti máme okrem európskej legislatívy, ktorú musíme dodržiavať, tak máme nespočetné množstvo našich národných pravidiel, ktoré sme si sami pridali, tzv. gold plating. Prvé, čo bolo, ďakujem, ak ste za to zahlasovali aj poslanci opozície, bol prvý zákon, tzv. lex korona eurofondy, kde sme zjednodušovali, zjednodušovali čerpanie najmä pre covidový balík eurofondov, čiže tak, aby týkalo sa to najmä uzatvárania zmlúv tak, aby sa eurofondy a pomoc mohla čerpať rýchlejšie. Následne v Operačnom programe Integrovaný regionálny rozvoj ako pilotný projekt sme zaviedli 40 manažérskych a procesných zjednodušení. Vďaka tomu, tí, ktorí ste z komunálu, tak viete, že pri eurofondoch nesmierne dlho trvalo vybavenie žiadostí, priemerný, napríklad pri programe, pri integrovanom regionálnom programe priemerná dĺžka vybavenia žiadosti, to znamená, odkedy ju podáte, dokedy máte schválenú žiadosť, bola okolo 300 dní, v niektorých prípadoch až 690 dní, čo je úplne absurdné. My sme to skrátili po novom tento rok sme mali projekt, ktorý sme dokázali od podania žiadosti až po koniec, po schválenie žiadosti o nenávratný finančný prostriedok za 41 pracovných dní vďaka zjednodušeniam, vďaka krízovému manažmentu, vďaka opatreniam, ktoré sme urobili. Čiže 40 zjednodušení v oblasti integrovaného regionálneho rozvoja, programu, toto je pilotný projekt, ktorý následne budeme aplikovať, tieto zjednodušenia, aj do nového programového obdobia. Teraz máme v parlamente druhý, vlastne tretí balík zjednodušenia, antibyrokratický, novelu, dokonca na výbore za to zahlasovala aj pani opozičná poslankyňa zo SMER-u, takže ďakujem vám za podporu, že tento zákon podporíte. Teraz bude na schôdzi, kde zavádzame jednak opatrenia na stransparentnenie eurofondov, čo je reakcia na mnohé kauzy, ktoré sa v minulosti diali, ale zavádzame aj princíp, len, ako tom mám povedať ľudovo, len blázon sa nepoučí z chýb druhého a musí sa poučiť na svojich vlastných chybách. To znamená, že opatrenia, resp. výsledky auditu doteraz, audit robí ministerstvo financií, sa nezverejňovali a žiadatelia robili stále kolom dokola tie isté chyby, pretože ministerstvo financií urobilo audit, dalo korekciu, to znamená, že žiadateľ prišiel o peniaze, samospráva, mestá, obce a následne žiadna správa nebola zverejnená. Teraz robíme to, že všetky zistenia auditu sa musia zverejňovať, to znamená, že žiadatelia sa môžu poučiť z chýb druhých, aby tie isté chyby neopakovali, čo nám pomôže v tom, aby sme v eurofondoch, a to je jeden z hlavných problémov, ktorý v eurofondoch je, nemali tak obrovské korekcie. Korekcie sú peniaze, ktoré audit uplatňuje na základe toho, že sa robia podvody, chyby, problémy pri verejných obstarávaniach. Predchádzajúca vláda nám zanechala obrovský objem korekcií, 208 mil. eur budeme musieť platiť zo štátneho rozpočtu. To nám zaťaží obrovským spôsobom rozpočet. A druhý zase pozostatok, okolo 300 mil. eur sú rizikové výdavky, ktoré tiež budeme možno musieť nakoniec zaplatiť zo štátneho rozpočtu. A to je všetko z jediného dôvodu, najväčšie chyby sa robia pri verejnom obstarávaní, podvody, nezrovnalosti, nedodržanie, nedodržanie pravidiel a hovorím, je to obrovská škoda pre Slovensko, keď tieto korekcie musíme nakoniec platiť zo štátneho rozpočtu. Čiže cieľ je minimalizovať korekcie. Zatiaľ hovorím, sú až v polmiliardovej, v polmiliardovom objeme. Takisto sme pripravili, sme pripravili veľké zjednodušenie v metodike riadenia eurofondov, aby ste si to vedeli predstaviť, metodika riadenia eurofondov je asi takáto hrubá kniha (rečníčka gestom ruky naznačila hrúbku), kde zavádzame po prvýkrát, v podstate zavádzame jednotnú príručku pre verejné obstarávanie. Doteraz tí, ktorí ste, hlavne teda tí, ktorí ste v samospráve žiadali eurofondy, tak ste vedeli, že trošku ináč, iné pravidlá musíte splniť, keď žiadate na doprave, trochu iné, keď žiadate cestu, cestu na doprave, cestu z integrovaného regionálneho rozvoja, čiže teraz to zjednocujeme, doteraz to nikto neurobil, takže jednotná príručka verejného obstarávania tak, aby sme čo najviac zjednotili procesy. Takisto elektronizácia, nechceme žiadne papiere už a celý systém riadenia presúvame elektronicky. Samozrejme, je potreba prispôsobiť všetky systémy tomu. Teraz to neberte osobne, predchádzajúca vláda, ale mali sme veľké problémy v mnohých operačných programoch. Niektoré operačné programy dostali tzv. varovné listy. V niektorých programoch boli zastavené platby, to znamená, že síce sa mohli peniaze čerpať, ale nepreplácala im Európska komisia. Museli sme robiť obrovské množstvo auditov, krízového manažmentu a veľkú časť problémov, napríklad v oblasti kultúry, to sa jednalo o 109 mil. eur, kde boli zablokované platby, a Európska komisia zrušila varovanie na základe, na základe uplatnených zlepšení tento rok Európska komisia zrušila varovanie pre Slovensko, uvoľnila platby pre oblasť kultúry. Návrh partnerskej dohody. Návrh partnerskej dohody, čiže momentálne jednak máme teda koronu, musíme venovať pozornosť a mobilizuje to sily všetkých rezortov, riešeniam pandémie, ale nachádzame sa v období, kedy sa pripravuje nové programové obdobie pre eurofondy. Čiže teraz končilo jedno programové obdobie, ktoré trvalo 7 + 3 roky, a teraz začína druhé. Je to obrovská miera veľmi participatívnej a poctivej prípravy, musíte spraviť niekoľko kôl konzultácií so sociálnoekonomickými partnermi. My sme ich uskutočnili, jednak sme mali obrovské stretnutia v online priestore, čo nám zneprí... komplikovalo život, stretli sme sa so samosprávami, stretli sme sa so sociálnoekonomickými partnermi, s expertami, s vedcami. Uskutočnili sme niekoľko kôl konzultácii, z ktorých vzišlo veľa pripomienok, ktoré sme následne zapracovali, čiže bol to asi taký najväčší particita.... participatívny proces, aký sa pri príprave doteraz vôbec robil. Európska komisia nás pochválila, že to bolo ako v období pandémie takýto veľký proces ako best practice. Návrh partnerskej dohody aj s rozdelením základných alokácii vláda schválila alebo zobrala na vedomie minulý týždeň, že začíname rokovania s Európskou komisiou, a takisto sa nám podarilo vyrokovať nový balík prostriedkov pre toto programové obdobie, tzv. REACT-EU, ktorý bol vo výške 780 mil. eur navyše pre boj s pandémiou a krízou a pre obnovu, obnovu Slovenska. Čo sa týka riadiacej štruktúry, všetci veľmi dobre viete, že bola nesmierne komplikovaná, eurofondy mali 28 sprostredkovateľských a riadiacich orgánov, kde to bolo priam nemožné jednotne kontrolovať výkon všetkých riadiacich sprostredkovateľských orgánov. Bolo to, bolo to komplikované, takže zjednodušujeme riadiacu štruktúru eurofondov tak, aby sme mali v budúcom programovom období jeden program, veľmi jasné jednotné pravidlá a čo najštíhlejšiu štruktúru. Druhá oblasť, ktorá, samozrejme, bola veľmi dôležitá, bola oblasť informatizácie. Oblasť informatizácie, ktorej používateľom ste aj vy, aj občania Slovenskej republiky. Viete, že do informatizácie sa investovalo obrovské množstvo prostriedkov, 1 mld. prostriedkov z predchádzajúceho programového obdobia, tzv. projekty OPIS-u. Výsledkom informatizácie je veľmi veľa systémov, až 3 300 systémov, ktoré v mnoho... často medzi sebou nekomunikujú, niektoré sú zastaralé, niektoré majú už 13 rokov, keď zomrie jeden informatik, tak ten, ktorý ovláda daný systém, mierne preháňam, ale tak celý systém padne. Mnohé mali uzavreté veľmi nevýhodné zmluvy, opakujem, veľmi nevýhodné zmluvy, kde boli autorské práva v rukách súkromného dodávateľa, nie v rukách štátu. To znamená, že veľmi ťažko sa, tým pádom ste nemohli robiť férovú otvorenú súťaž na upgrade. Čiže toto bola situácia, ktorú nám zanechali predchádzajúce vlády. Na stole bol balík vyše 50 projektov v oblasti IT, kde bez ladu a skladu sa malo naliať 700 mil. eur z eurofondov. V prvom administratívnom kole sme ušetrili desiatky mil. eur, ďalšie úspory dosiahneme pri, pri zefektívňovaní či už verejných obstarávaní, alebo úprave projektov tak, aby tu boli projekty, ktoré dávajú zmysel, a aby sme sa zas neocitli po pár rokov s nefunkčnými systémami, ktoré musíme opravovať. Za všetko hovorí napríklad projekt katastra, katastra, je to projekt, ktorý sa ťahá skoro 10 rokov. Obrovské chyby sú tam, stále nefunguje a nakoniec bude sa musieť časť peňazí, dostali sme pokutu, čiže tá časť nám prepadne, musíme ju zaplatiť zo štátneho rozpočtu, druhá časť, pravdepodobne tiež ju budeme musieť na základe problémov platiť zo štátneho rozpočtu. Toto je reálny stav. Čiže zrevidovali sme projekty, zlacnili sme prevádzku portálu Slovensko.sk. Poznáte portál Slovensko.sk, cez to si občania vybavujú, vybavujú mnohé veci, je to vlastne taká brána na elektronický kontakt so štátom. Tento portál predchádzajúce vlády zazmluvnili tak, že je prakticky nemožné sa z toho vyviazať, a každý mesiac len za prevádzku portálu platí Slovensko cca 1 mil. eur. len za tento portál Slovensko.sk. Takže zlacneli sme, zlacneli sme jeho prevádzku a následne sa budeme snažiť dostať robiť to vlastnými, internými kapacitami. Samozrejme, nie je to práca na zajtra, ani za rok, je to dlhá mravenčia robota. Takisto to znamená, zaviedli sme 5 princípov, 5 princípov štátneho IT pre dobré spravovanie IT v štáte a vláda sa zaviazala, že už nebudú žiadne ďalšie nevýhodné zmluvy v neprospech štátu. Stanovili sme jasné nové pravidlá pre transparentné IT nákupy, posilnili sme koordináciu nákupu tak, aby v nich štát získaval zo sinergií. Zaviedli sme napríklad vzorové, vzorové zmluvy, kde sme ošetrili, ošetrili práve tzv. vendor lock-in. Prijali sme Národný plán širokopásmového pripojenia, schválili sme stratégiu, vďaka ktorej do roku 2030 budú mať všetky domácnosti prístup k ultrarýchlemu internetu, keďže optika, to sú diaľnice budúcnosti. Predchádzajúce vlády o tom rozprávali, my už pracujeme na štúdiu uskutočniteľnosti. Ako prvé priority budeme mať sociálnoekonomických partnerov, školy, verejné, verejné inštitúcie. Sme v úlohe, v úlohe strážcu štátnej kasy. Toto bola tiež veľmi dôležitá úloha, ktorá bola úplne zanedbávaná za predchádzajúcich vlád. Úlohou, úlohou ministerstva, resp. toho dohľadu nad informatizáciou nie je len vyrábať aplikácie, resp. to je tá posledná úloha, ktorú by ministerstvo malo mať, ale úloha je koordinovať štátne IT. Pri štátnom rozpočte plníme úlohu podobnú ako Útvar hodnoty za peniaze. To znamená, Útvar hodnoty za peniaze kontroluje efektivitu a hodnotu za peniaze verejných výdavkov, my kontrolujeme efektivitu a hod... a hodnotu za peniaze IT výdavkov. Už pri minuloročnom rozpočte sa nám podarilo takto ušetriť, ušetriť niekoľko mil. eur, práve odstrániť vatu, ktorá na týchto IT pros... IT výdavkoch bola. Príspevok proti COVID-u, pomáhali sme NCZI. NCZI je vlastne informatická, poviem, že dielňa pre ministerstvo zdravotníctva. My sme pomáhali s čakárňou, upraviť systém registrácie na očkovanie. Vznik superpočítačového centra, podporili sme štátny projekt spolufinancovaním v oblasti vysokovýkonných počítačov, založenie stálej komisie pre etiku a reguláciu umelej inteligencie. Pozeráme sa do budúcnosti, vnímame, aké vážne výzvy prinášajú nové technológie. Aj vďaka tomu Slovensko chce byť partnerom pri nastavovaní európskych pravidiel. Viete veľmi dobre, že čím viac elektronizujeme, čím viac digitalizujeme, tak tým viac, žiaľ, potrebujeme aj ochraňovať osobné údaje občanov. Niekedy sa to môže zdať až kontraproduktívne, že každá, každá elektronizácia štátnych služieb vyžaduje dodatočné investície do kybernetickej bezpečnosti, tak aby sme tu nemali kybernetické incidenty. V oblasti plánu rozvoja, programové vyhlásenie vlády, tak ako tu už povedal premiér, je akousi strechou a pod tým je akčný plán, resp. cestovná mapa, ako sa k tým cieľom dodať, dostať, ktorá má aj investičnú časť, čo je Plán obnovy. V Pláne obnovy máme aj výdavky do digitalizácie, do takých štyroch významných komponentov: kybernetická bezpečnosť, inklúzia digitálnej zručnosti pre seniorov, služby štátu a digitálna transformácia. V oblasti regionálneho rozvoja sme pripravili víziu Slovensko 2030. Veľmi, takým jedným z pilierov je pomoc Hornej Nitre a ďalším priemyselným regiónom. Priemyselné a transformujúce sa regióny na Slovensku, to bol hlavne pilotný projekt Horná Nitra, ktorý ale v predchádzajúcom období nemal prakticky vyčlenené žiadne zdroje. Z eurofondov sa mu nevyčlenili žiadne zdroje, čiže sa len pripravoval akčný plán. Teraz je na pomoc Hornej Nitre a ďalším priemyselným regiónom pripravený Fond spravodlivej transformácie na rozbeh transformačných projektov či už v oblasti zlepšenia životného prostredia, získania nových pracovných príležitostí, inovácií a podpory kvalitnejších pracovných miest. Takisto sme, mimovládne organizácie, ktoré bojovali s COVID-om, a takisto aj regióny dostali pomoc, päťnásobne vyššiu pomoc ako v predchádzajúcom období, ale práve na pomoc, na pomoc s COVID-om, bola to podpora organizácií, ktoré pracovali so starými, chorými, venovali sa vzdelávaniu, prevencii bezdomovectva. A podobnú výzvu pripravujeme aj v tomto roku. Vážené dámy, vážení páni, ďakujem vám veľmi pekne za podporu a za dôveru tejto vláde. Ďakujem. (Potlesk.)